4 Yajika timajmawikan, ken kiajkaw se promesaj ka tiawit tikalakit tik ne isewilis, ma inte ina nian se anmejemet ka yawi kichiwa faltar, 2 ika melka tejemet techmakaket ne yeknawatilis kenha ken yejemet, ne palabraj ne kikakket yejemet inte kinpalewij, ika inte mupikik iwan ne intayulmatilis ne takakinimet. 3 Ika tejemet ne titayulmatit tikalakit tik ne sewilis, ijkiunisan ken inatuk:
Ken nikchijki jurar tik nukwalan, te yawit kalakit tik ne nusewilis.
Muchi ne itekiw muchijkia kwak mutzintij ne taltikpak, 4 ika tik se inatuk ijkini ipanpa ne tunal chikume: "Ne Teut musewij tik ne tunal chikume kwak tamik muchi itekiw ne kichijki." 5 Wan tik ini, seuk: "Inte yawit kalakit tik ne nusewilis." 6 Ken muita tel, sejse kalakisket kalijtik, wan te kalakisket ne achtu muyeknawatijket ika inte tayulmatket. 7 Ukseujti kitukaytia se tunal: "Ashkan," ina itech Dawid kwak panutuk wey tiempoj, ken inatuya ikman:
Ashkan asu ankikakiskiat ikupak, ma inte takwawayakan ne anmuyujyulu.
8 Ika asu Yeshu kinmakatuskia sewilis, inte tanutztuskia ipanpa ukse tunal tipan. 9 Kiane, naka se sewilis ipal ne itechan ne Teut, 10 ika ká ne kalaki tik ne isewilis, yajane musewij kwak tamik kichiwa itekiw, kenha ken musewij ne Teut kwak tamik tay kichijki.
11 Yajika timutatemuilikan pal tikalakit ijtik uni sewilis, ma inte aka yawi wetzi tik inte-tayulmatilis ijkiuni, 12 ika yultuk ne ipalabraj ne Teut wan kipia itajpal wan mas tzuntamej que se espadaj kipia ume itan, wan takuyunia hasta kinkupewa almaj wan nawal; umit wan tutanoj; wan kita muchi tay nemi tik tuyulu, 13 wan te tatka muchijtuk ne inte weli kita yaja; muchi petznaj, wan muita, ishpan ne ijish.
14 Yajika, tikpiat se weypalej sujsul wey ne panutuk ijtik ne ilwikak: Yeshu, ne itelpuch ne Teut. Tikwikan ne tayulmatilis, 15 ika inte tikpiat se weypalej ne inte weli kimati ken mumatit ne tukujkukulis; yaja muejekuj iwan muchi kenha ken tejemet, sema ka yaja inte kichijki tatka tay inteyek. 16 Yajika, tiajsikan melaknaj hasta ne ikuijpal ne tetasujtalis pal techpalewiat kwak timunekit.
